KOMMISSIONENS FORORDNING (EF) Nr. 683/1999 af 29. marts 1999 om fastsættelse for produktionsåret 1998/99 af de beløb, der skal udbetales til organisationer af olivenolieproducenter og foreninger heraf, som er anerkendt i henhold til forordning nr. 136/66/EØF

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), senest ændret ved forordning (EF) nr. 1638/98 (2), særlig artikel 20d, stk. 4,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen (3), særlig artikel 9, og

ud fra følgende betragtninger:

ifølge artikel 20d i forordning nr. 136/66/EØF skal en procentdel af produktionsstøtten tilbageholdes for at bidrage til finansieringen af de aktiviteter, der udføres af producentorganisationer og foreninger heraf;

i henhold til artikel 21, stk. 1, i Kommissionens forordning (EF) nr. 2366/98 af 30. oktober 1998 om gennemførelsesbestemmelser for ordningen for produktionsstøtte for olivenolie i produktionsårene 1998/99 til 2000/01 (4), skal de enhedsbeløb, der skal udbetales til producentorganisationer og foreninger heraf, fastsættes ud fra skønnene over det samlede beløb, der skal fordeles; fradraget blev fastsat for produktionsåret 1998/99 ved forordning nr. 136/66/EØF; de beløb, der bliver til rådighed i medlemsstaterne som følge af nævnte fradrag, bør fordeles korrekt mellem de berettigede;

det arbejde, der skal udføres, bl.a. med hensyn til at forvalte støtteansøgninger, er forbundet med nogle relativt faste minimumsomkostninger; loftet over den samlede finansiering kan derfor være sat for lavt for nogle medlemsstater; de beløb, der skal udbetales i Frankrig, kan følgelig give anledning til, loftet overskrides, hvilket sker for medlemsstatens regning;

for at opnå en ensartet fordeling mellem producentorganisationerne og foreningerne heraf bør der fastsættes en udløsende begivenhed for omregning af de fastsatte beløb til national valuta; i betragtning af foranstaltningens karakter og for at lette forvaltningen af den bør den 1. februar 1999 fastsættes som udløsende begivenhed;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

For produktionsåret 1998/99 er de i artikel 21, stk. 1, litra a) og b), forordning (EF) nr. 2366/98 fastsatte beløb følgende:

- for Spanien henholdsvis 5 EUR og 2 EUR

- for Portugal henholdsvis 0 EUR og 6 EUR

- for Grækenland henholdsvis 2,2 EUR og 2,2 EUR

- for Frankrig henholdsvis 1,5 EUR og 1,5 EUR

- for Italien henholdsvis 2 EUR og 2 EUR.

Artikel 2

Beløbene i artikel 1 omregnes til national valuta ved hjælp af den omregningskurs, der var gældende den 1. februar 1999.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. marts 1999.

På Kommissionens vegne

Franz FISCHLER

Medlem af Kommissionen

(1) EFT 172 af 30. 9. 1966, s. 3025/66.

(2) EFT L 210 af 28. 7. 1998, s. 32.

(3) EFT L 349 af 24. 12. 1998, s. 1.

(4) EFT L 293 af 31. 10. 1998, s. 50.